钦定古今图书集成/明伦汇编/氏族典/第320卷 > 《凌迪知万姓统谱》 > 宁成
## 钦定古今图书集成/明伦汇编/氏族典/第320卷 > 《凌迪知万姓统谱》 > 宁成

按《史记宁成传》：“成，穰人也。以郎谒者事景帝。好气，为
人小吏，必陵其长吏。为人上，操下如束湿薪。滑贼任
威。稍迁至济南都尉，而郅都为守。始前数都尉皆步
入府，因吏谒守如县令。其畏郅都如此。及成往，直陵
都出其上。都素闻其声，于是善遇，与结驩。久之，郅都
死。后长安左右宗室多暴犯法，于是上召宁成为中”
尉，其治效郅都，其廉弗如，然宗室豪杰皆人人惴恐。
武帝即位，徙为内史。外戚多毁成之短，抵罪髡钳。是
时，九卿罪死即死，少被刑，而成极刑，自以为不复收，
于是解脱，诈刻传出关归家，称曰：“仕不至二千石，贾
不至千万，安可比人乎？”乃贳贷买陂田千馀顷，假贫
民役使数千家。数年，会赦，致产数千金。为任侠，持吏
长短，出从数十骑。其使民，威重于郡守。